|  |  |
| --- | --- |
| **4. NAPIREND** | **Ügyiratszám:** BSZ/ /2022. |

**ELŐTERJESZTÉS**

a Képviselő-testület **2022. február 17-i** nyilvános ülésére

|  |  |
| --- | --- |
| **Tárgy:** | **A parti bejáróval csatlakozó víziállások (stégek) létesítésekor szükséges közterület-használati engedélyek kiadása** |
| **Előterjesztő:** | Bíró Imre polgármester |
| **Előkészítette:** | dr. Kiss Balázs Tamás aljegyző |

**TISZTELT KÉPVISELŐ-TESTÜLET!**

A stégek mederhasználati engedélyének megszerzéséhez szükséges önkormányzat által kiadott tulajdonosi engedélyek már évek óta megoldatlan kérdést jelentenek. A 2018. előtti időszakban az önkormányzat kérelemre bárkinek ingyenesen bármilyen tulajdonosi hozzájárulást megadott. Az évek múlásával ez a gyakorlat ahhoz vezetett, hogy átláthatatlanná váltak a kiadott tulajdonosi engedélyek, így fennállt annak a veszélye, hogy ugyanazon stéghelyre az önkormányzat több, egymással konkuráló engedélyt is kiadjon.

Az önkormányzat a fenti gyakorlatával először 2018-ban szakított, amikor a 134/2018. (VIII.3.) sz. határozattal kijelentette, hogy a 459 hrsz-ú önkormányzati ingatlan tekintetében a Balaton megközelítésére épített víziállás (bejáró, stég) létesítésére 2018. augusztus 5. napját követően tulajdonosi hozzájárulást nem ad. Ezt követően a 2019. június 27-i ülésén több, a 459 hrsz-ú ingatlantól eltérő helyen található stég létesítéséhez szükséges tulajdonosi hozzájárulás kiadását is megtagadta.

Az önkormányzat a helyzetet 2020-ban a közterületek használatáról szóló 12/2020. (XI.30.) önkormányzati rendelet megalkotásával kísérelte meg rendezni, amely rendelet 3. § (2) bekezdés i) pontja szerint parti bejáróval csatlakozó víziállás (stég) létesítésekor az önkormányzati terület használatához közterület-használati engedélyt kell beszerezni. Ennek a díja a rendelet 2. melléklete szerint 50.000 Ft/év összegben került volna szabályozásra, azonban a koronavírus okozta világjárvány miatti kormányzati intézkedések nyomán az önkormányzat a 2020. december 18-i állapothoz képest új díjat nem lehet állapíthatott meg. Ezen kormányzati intézkedések, illetve a Magyarország gazdasági stabilitásáról szóló 2011. évi CXCIV. törvény 32. §-a miatt a 12/2020. (XI.30.) önkormányzati rendeletben szabályozott közterülethasználati díjak **soha nem léphettek hatályba**, sőt 2022. június 30. napjáig a díjtételek nem is módosíthatóak. A stégekre tehát jelenleg semmilyen díjszabás nem vonatkozik, így az önkormányzat a most beadott stégekkel kapcsolatos közterülethasználati kérelmek tekintetében nem jogosult semmilyen díjat megállapítani.

A fentiekben kifejtettek alapján javaslom, hogy amíg nem lehet új közterülethasználati díjat megállapítani, a testület hozzon egy a 2018-as határozathoz hasonló elvi határozatot, miszerint semmilyen stéghez nem ad sem további tulajdonosi hozzájárulást, sem közterülethasználati engedélyt. Amennyiben ismételten lehetséges lesz új díjat megállapítani, akkor a polgármester a módosított közterületek használatáról szóló rendelet szerinti új díj mellett engedélyezheti a stégek létesítéséhez szükséges közterület használatát.

Kérem a Tisztelt Képviselő-testülete, hogy az előterjesztést megvitatni és a határozati javaslatot elfogadni szíveskedjen.

|  |  |
| --- | --- |
|  | **HATÁROZATI JAVASLAT**  Balatonszepezd Község Önkormányzatának Képviselő-testülete a parti bejáróval csatlakozó víziállás (stég) létesítéséhez szükséges közterület-használati engedélyt, illetve tulajdonosi hozzájárulást – annak rendeletben szabályozott új díjának bevezetéséig – **nem ad**.  **Határidő:** folyamatos  **Felelős:** polgármester |

Balatonszepezd, 2022. február 3.

|  |  |
| --- | --- |
|  | **Bíró Imre**  polgármester |